Szuzuki a nemzetközi selejtezőn keresztül jutott el a 2019-es BDO-dartsvilágbajnokságra, ahol első részvétele alkalmával megnyerte a nők számára kiírt bajnokságot, az első fordulóban a kétszeres világbajnok Lisa Ashtont búcsúztatva, a döntőben pedig Lorraine Winstanley-t 3–0-ra legyőzve. 2019-ben vett részt először a BDO World Trophy versenyén, ahol a negyeddöntőig jutott. Októberben megnyerte a World Darts Federation női Világkupa-versenyét. Az év végén elindulhatott a 2020-as PDC-dartsvilágbajnokságon, miután megnyerte a nők nemzetközi selejtezőjét. Ott két szettet is nyert az első fordulóban James Richardson ellen, de végül 3–2-es vereséget szenvedett, így két nappal később Fallon Sherrock lett az első nő a PDC világbajnokságának történetében, aki mérkőzést tudott nyerni. A 2020-as BDO-dartsvilágbajnokságon megvédte egy évvel korábban szerzett elsőségét a női mezőnyben, miután a döntőben 3–0-ra győzött Lisa Ashton ellen.